
Beth yw effaith hunanasesu ar ddatblygiad addysgol unigolion

	
	Targed/Target
	Yr hyn yr wyf wedi'i wneud yn yr aseiniad hwn.

What I have done in this assignment.

	Ail-edrych ar systemau cyfeirnodi Harvard i wella cyfeiriadau'n gyffredinol.
	Rwyf wedi ymgeisio i ail-edrych ar system cyfeirnodi Harvard er mwyn ceisio sicrhau bod fy nhyfeiriadau’n fwy cywir.

Nod y gweithgarwch ymchwil ar gyfer y prosiect ymchwil yma oedd darganfod gwybodaeth bellach am effaith hunanasesu ar ddatblygiad addysgol unigolion o fewn yr amgylchedd ddosbarth. Ymddangosodd targed i mi yn ystod fy mhrofiad addysgu gyntaf i ehangu fy strategaethau asesu ar gyfer dysgu ymhellach ac felly roeddwn yn teimlo bod y testun hwn yn rhywbeth buddiol i mi ymchwilio iddo er mwyn datblygu fel athro. Roedd gennyf awydd mawr i weld be oedd effaith hunanasesu yn benodol gan nad oedd yn ddull o asesu roeddwn yn defnyddio yn rheolaidd. O ganlyniad i hyn roedd gennyf ddiddordeb i ymchwilio’n bellach i weld effaith yr asesu hwn yn benodol yn fy ngwersi i yn fy ysgol leoliad, a hefyd wrth ystyried disgyblion ar draws pob gallu i weld a oedd gwahaniaethau i’w gweld yma. Byddai’r wybodaeth a chanfyddir felly yn gallu fy arwain er mwyn defnyddio’r dulliau asesu mwyaf priodol er mwyn sicrhau’r cynnydd gorau posib i fy nisgyblion.
Cyd-destun yr ymchwil
Roeddwn i ac un o fy mhartneriaid ymchwil yn yr un Ysgol Leoliad a’r partner ymchwil arall mewn ysgol arall o fewn y rhwydwaith. Ysgolion Cymraeg yn Ne Cymru oedd y rhain. Penderfynais ddefnyddio fy nosbarth Blwyddyn 7 ar gyfer y gweithgarwch ymchwil gan mai dyma’r unig ddosbarth gallu cymysg oedd gennyf ac felly dewisais 3 disgybl o fewn y dosbarth o alluoedd gwahanol er mwyn selio’r ymchwil arnynt. Penderfynodd fy mhartneriaid ymchwil ddewis dosbarthiadau gallu cymysg ym mlwyddyn 8 a blwyddyn 9 ar gyfer eu hastudiaethau gwersi nhw. Roedd hyn wedi gweithio’n fanteisiol i ni hefyd gan eu bod yn ein galluogi ni i weld a oedd oedran y disgyblion yn cael effaith bellach ar eu teimladau ynghylch hunanasesu a pha mor effeithiol roeddent yn teimlo ei fod ar gyfer eu datblygiad nhw yn ogystal â’r galluoedd gwahanol a’r effaith hynny.

Trosolwg o lenyddiaeth
Wrth fynd ati i ymchwilio i effaith hunanasesu ar ddatblygiad addysgol unigolion roedd amryw o lenyddiaeth yn cefnogi effaith gadarnhaol a phwysigrwydd hunanasesu. Sonnir Black (2003) mewn darn llenyddol sut mae hunanasesu yn hanfodol mewn datblygiad unigolion wrth iddynt sylweddoli ble mae angen datblygu wrth iddynt fesur eu dealltwriaeth eu hunain. Cefnogir Brooks (2002) hyn gan ddweud nad oes modd i ddisgyblion lwyddo a datblygu os nad ydynt yn deall beth yw meini prawf asesu’r athrawon ac felly mae’n ffordd i rannu hyn wrth ymgymryd â thasgau hunanasesu (Brooks, 2002).
Er hyn, dywed Prifysgol Sydney (2018) bod yr adborth a gynhyrchir trwy asesu cyfoed yn cynnig sylwadau sydd llawer yn fwy defnyddiol i ddisgyblion na hunanasesu gan fod y sylwadau wedi ei gynhyrchu gan gyfoedion sydd yn yr un sefyllfa a nhw. Felly, awgryma hyn un anfantais hunanasesu sef bod disgyblion heb y cyfarpar cywir i hunanasesu yn effeithiol na rhoi adborth dilys i’w hunain (Prifysgol Sydney, 2018). Cefnogir Brooks (2002) hyn gan ddweud bod asesu cyfoed yn darparu cyfle i’r disgyblion gynnig cymorth a chefnogaeth i’w gilydd gan hefyd ymestyn a herio eu dysgu a dealltwriaeth ymhellach sydd ddim yn bosib wrth hunanasesu. Yn wahanol i hyn, cydnabyddir Spiller (2012) y gwendid hwn wrth hunanasesu ond dywed os ydi disgyblion yn derbyn yr hyfforddiant ac arweiniad priodol ac yn ymarfer digon mae’r hunanasesu yma wedi’i brofi i arddangos amryw o fuddion. Mae’r buddion yma’n cynnwys ymgysylltiad dwysach yn y gwersi yn ogystal â dealltwriaeth bellach o beth yw dysgu effeithiol sy’n amlwg yn cael effaith cadarnhaol ar eu datblygiad nhw (Spiller, 2012).
Sonnir Boud (1995) am sut gall asesu cyfoed gael effaith gwael ar ddisgyblion os canolbwyntir ar y marciau a chanlyniadau yn benodol. Effeithir hyn ar feddylfryd y disgyblion hynny sydd yn derbyn canlyniadau gwannach ac felly nid yw hyn yn cael effaith cadarnhaol ar ddatblygiad yr unigolion (Boud,2002). Yn groes i hyn, fe all hunanasesu gynnig cyfle i’r disgyblion ddatblygu eu sgiliau adfyfyriol personol wrth iddynt orfod beirniadu eu gwaith nhw heb orfod poeni am eu canlyniadau a barn eraill (Prifysgol Sydney, 2018). Cefnogir hyn sut y gall hunanasesu gael effaith positif iawn ar ddatblygiad unigolion. Sonnir Spiller (2012) sut mae hunanasesu nid yn unig yn datblygu disgyblion yn addysgol o fewn yr ysgol ond mae hefyd yn galluogi nhw i ddatblygu sgil bywyd addysgol sef cymryd cyfrifoldebau a gwneud penderfyniadau adfyfyriol yn sgil hyn (Spiller, 2012).
Sonnir Dunne et al (2007) am sut mae hunanasesu yn arbennig o effeithiol ar gyfer y disgyblion hynny sydd gyda chyrhaeddiad isel. Dywed bod dulliau asesu megis hunanasesu ac asesu cyfoed yn galluogi’r disgyblion i dderbyn adborth ond heb fod yn rhy negyddol er mwyn sicrhau nad yw eu hyder yn cael ei effeithio’n ormodol a bod eu hunan-barch yn cynyddu (Dunne et al, 2007). Er hyn, dadleuir Department for children, schools and families (2007) bod hunanasesu yn fwy defnyddiol ar gyfer y disgyblion hynny o allu uwch ar gyfer eu datblygiad addysgol gan ei fod yn eu hannog nhw i ddatblygu meddwl mwy cyfrifol wrth ymdrin â’u gwaith. Caiff ei bwysleisio sut mae hunanasesu yn ogystal ag asesu cyfoedion yn ymestyn stoc y disgyblion o sut i ymateb i dasgau gan ddysgu strategaethau mwy effeithiol wrth ehangu eu dealltwriaeth (Department for children, schools and families, 2007).
Dywed Black (2003) bod hunanasesu yn hanfodol er mwyn datblygu yn addysgol gan ei fod yn sicrhau bod y disgyblion yn deall ble mae llwyddiant a’r rhesymau dros y llwyddiant yma sydd yn ei dro yn datblygu eu dealltwriaeth ymhellach (Black, 2003).  Sonnir Brown a Harris (2018) am ba mor bwerus yw hunanasesu fel dull o ddatblygu disgyblion wrth iddynt weld yn gwmws beth sydd angen iddynt wneud i wella wrth hunanasesu. Gall gynnig cyfle hefyd i gynnydd y disgyblion gyflymu gan nad ydynt yn gorfod aros am adborth wrth eu hathrawon neu gyfoedion sy’n dangos pa mor werthfawr gall hunanasesu fod wrth gael ei ddefnyddio’n gywir (Brown a Harris, 2018). Er hyn cydnabyddir Brown a Harris (2018) bod amryw o heriau yn wynebu athrawon a disgyblion wrth iddynt ymarfer y dull hwn o asesu. Un o’r rhain yw bod angen i athrawon sicrhau bod amgylchedd y dosbarth yn teimlo’n ddiogel i ddisgyblion fel eu bod yn gallu mynd ati i hunanasesu yn onest er mwyn gallu cael y wybodaeth gywir allan ohono er mwyn datblygu (Brown a Harris, 2018). Sonnir hefyd am fod rhaid i ddisgyblion fod yn barod i ddefnyddio ac ymateb i ganlyniadau tasgau hunanasesu er mwyn iddo gael yr effaith orau ar eu datblygiad (Brown a Harris, 2018).
    
Astudiaeth gwers
Fel rhan o’r gweithgarwch ymchwil hwn defnyddiais ddull astudiaeth gwers er mwyn casglu gwybodaeth ynglŷn â fy nghwestiwn ymchwil. Wrth ymdrin â’r astudiaeth gwers trwy’r broses gyfan fe wnes i sicrhau fy mod i’n cyd-fynd â chanllawiau BERA (2018) gan sicrhau bod yr holl wybodaeth a chanfuwyd yn cael eu cadw yn hollol anhysbys a chyfrinachol. Prif nodweddion astudiaeth gwers yw arsylwi gwers, cynnal cyfweliad grŵp ac yna adfyfyrio yn sgil y canfyddiadau (Education Endowment Foundation (EEF), 2017). Mae’r dull astudiaeth gwers wedi ei ddatblygu o waith Peter Dudley (2011) lle'r oedd yn credu y byddai astudiaeth gwers yn galluogi athrawon i allu gweld y gwahaniaethau rhwng beth roeddent yn meddwl oedd yn digwydd a beth oedd wir yn digwydd yn eu dosbarthiadau. Cyflwynodd Dudley’r syniad o astudiaeth gwers i’r Deyrnas Unedig yn 2001 yn dilyn llwyddiant y dull ym myd addysg yn Siapan (Dudley, 2011). Cefnogir Godfrey et al (2019) hyn gan ddweud bod athrawon yn gweld buddion enfawr wrth gyfranogi mewn astudiaeth gwers sydd yn ei dro yn cael effaith cadarnhaol iawn ar eu disgyblion gan fod yr athrawon yn gallu addasu eu dulliau a strategaethau yn dilyn yr astudiaethau (Godfrey et al, 2018).
Fel rhan o’r astudiaeth gwers fe wnes i arsylwi gwersi fy mhartneriaid ymchwil yn ogystal â nhw’n arsylwi fy ngwers i. Wrth ymwneud â’r arsylwi yma penderfynom arsylwi’n di-gyfranogol sef peidio â chyfrannu i’r wers o gwbl (Betterevaluation, 2020). Y rheswm am hyn yw roeddem am gadw’r amgylchedd yr un fath i sicrhau nad oedd y disgyblion yn ymateb yn wahanol i’r arfer. Gelwir hyn yr ‘hawthorne effect’ lle mae disgyblion yn ymddwyn yn wahanol i’r arfer gan eu bod yn cael eu harsylwi (Kumar, 2014). Er mwyn lleihau'r effaith hwn felly rydym yn ceisio sicrhau nad yw’r wers yn cael ei heffeithio yn ormodol gan beidio â chyfrannu na tharddu o gwbl. Er hyn, dywed Lui a Maitlis (2010) fel y gall arsylwi o’r fath yma dal ennyn adweithedd wrth ddisgyblion gan nad ydynt yn gwybod beth sydd yn mynd ymlaen. Sonnir hefyd am sut gall problemau moesegol godi gyda’r math yma o arsylwi gan nad yw’r disgyblion yn cael rhoi eu hadborth a disgrifiad o’r hyn maent yn teimlo na chwaith beth sy’n digwydd (Lui a Maitlis, 2010).
Ar gyfer yr arsylwi yma cynhyrchais i a fy mhartneriaid ymchwil daflen arsylwi er mwyn cofnodi’r hyn a oedd yn ymddangos o fewn y wers. Mae’r daflen arsylwi yma’n anstrwythuredig gan nad oes rhestr wirio na phethau penodol i’w cofnodi wedi’u cynnwys ynddo. Wrth drafod wrth gynllunio roedd hi’n bwysig i ni fel grŵp nad oedd y daflen arsylwi’n cyfyngu ein harsylwadau ac felly cynhyrchwyd taflen arsylwi a oedd yn rhoi’r rhyddid i ni gofnodi'r hyn digwyddodd heb gyfyngiadau ar y taflenni.
Yn ystod yr astudiaeth gwers cafodd 3 disgybl ffocws eu penodi o bob dosbarth er mwyn ffocysu ar y data a chanfuwyd wrthyn nhw drwy arsylwi’r gwersi ac mewn cyfweliad grŵp. Penodwyd y tri disgybl ffocws ar sail eu gallu sef un disgybl gallu uchel, gallu canolig ac is y gallu er mwyn gweld effaith hunanasesu arnyn nhw. Roedd yr ystod gallu yma wedi’i ddewis yn arbennig er mwyn gallu gweld gwahaniaethau bellach ynghylch hunanasesu os oedd yn codi yn sgil hyn. Sonnir Dudley (2011) am bwysigrwydd disgyblion ffocws wrth iddo alluogi’r athrawon a’r arsylwyr i weld agweddau na fyddai wedi ymddangos heb ganolbwyntio ar y disgyblion ffocws hyn.  Wrth ddewis y disgyblion ffocws cafodd ffurflen ganiatâd ei ddanfon i’r rhieni a’r disgyblion er mwyn sicrhau eu bod yn cytuno ac yn hapus i gymryd rhan yn y gweithgarwch ymchwil. Yn y llythyr hwn roedd yn esbonio nad oedd unrhyw ran o’r ymchwil yn cael effaith ar waith y disgyblion ond yn hytrach er budd prosiect i’r brifysgol a bod pob gwybodaeth yn mynd i’w cadw yn anhysbys a chyfrinachol ar bob adeg. Roeddwn am gynnal cyfweliad grŵp gyda’r disgyblion er mwyn casglu eu barn nhw, roedd y rhain yn gyfweliadau lled-strwythuredig sef y dull mwyaf cyffredin ym myd addysg (Quales.org, 2008). Gyda’r dull yma roedd cwestiynau penodol i’w trafod ond roedd hefyd yn rhoi’r rhyddid i atebion y disgyblion arwain y drafodaeth er mwyn casglu cymaint o adborth ag oedd yn bosib er mwyn gweld yr effaith. Roedd y cyfweliad yn cynnwys cwestiynau megis “Ydych chi’n meddwl bod hunanasesu yn effeithiol er mwyn rhoi adborth i chi ar eich dealltwriaeth?” Wrth wneud cyfweliad grŵp fel yma galluogodd i’r disgyblion i ymateb i’w gilydd gan fagu hyder i ateb y cwestiynau yn onest a heb boeni bod eu hatebion yn anghywir. Er gellir dadlau bod hi’n anodd cymharu’r wybodaeth gan efallai bydd rhai o’r disgyblion yn mynd ati i drafod pethau nad yw’n cael eu cynnwys yn y cwestiynau un fantais gyda’r dull hwn yw eu bod hi’n hawdd cofnodi’r canfyddiadau (Quales.org, 2008). Er mwyn sicrhau dilysrwydd a chywirdeb y canfyddiadau yma cafodd sain y cyfweliadau eu recordio er mwyn sicrhau bod ein cofnodion o’r ymatebion yn hollol gywir. Roeddwn am bwysleisio hefyd i’r disgyblion bod eu hatebion yn hollol rydd ac unrhyw farn neu feddylfryd oedd ganddynt yn cyfrannu yn werthfawr at ein hymchwil ynghylch y testun hunanasesu.
Er mwyn adfyfyrio penderfynom ddefnyddio model Gibbs 1988 sef adfyfyrio 6 cam. Mae’r model hwn yn trafod beth ddigwyddodd, teimladau, beth aeth yn dda a dim cystal, sut i wneud synnwyr o’r sefyllfa, casgliadau a’r camau nesaf (Gibbs, 1988). Wrth ddefnyddio’r model yma roedd yn ein galluogi ni i fyfyrio ar y broses gan ddod i gasgliadau ynghylch yr holl ymchwil ar gyfer y cwestiwn. Roedd hyn felly yn dangos i ni’n glir ein canlyniadau er mwyn gallu gweld gwir effaith hunanasesu ar ddatblygiad y disgyblion sef ein prif amcan ar gyfer yr ymchwil. Wrth ymdrin â’r wybodaeth adfyfyriol roedd yn holl bwysig ein bod yn cadw’r holl wybodaeth yn gyfrinachol ac yn anhysbys er mwyn sicrhau bod yr holl ymchwil yn foesegol gywir. Roedd hefyd rhaid sicrhau bod yr holl adfyfyrio'n cael ei wneud yn hollol niwtral er mwyn cael y wybodaeth gywir allan ohono.

Ystyriaethau moesegol
Wrth ymdrin â’r gwaith ymchwil hwn roedd amryw o ystyriaethau moesegol roedd yn rhaid ystyried. Yn sgil hyn, cyflwynwyd ffurflen foesegol cyn dechrau’r broses er mwyn sicrhau bod yr holl foeseg yn cael eu hystyried a’r camau cywir yn eu lle er mwyn glynu at y rheolau i ateb gofynion yr ystyriaethau moesegol yma. Y prif beth roedd yn rhaid sicrhau oedd cyfrinachedd ac anhysbysrwydd ymhob rhan o’r prosiect, er mwyn sicrhau hyn roeddwn wedi dilyn canllawiau BERA (2018) er mwyn cadw’r holl ymchwil yn ddienw a bod gan yr holl gyfranogwyr yn yr ymchwil yr hawl i breifatrwydd. Wrth adfyfyrio hefyd roedd yn rhaid sicrhau bod y darganfyddiadau yn cael eu cadw yn gyfrinachol fel bod gwybodaeth y disgyblion unigol yn anhysbys fel rhan o’r ymchwil. Roedd hi’n bwysig hefyd bod yr holl wybodaeth yn cael eu storio yn ddiogel ar OneDrive sef system y brifysgol sydd wedi ei ddiogelu gan gyfrinair a’r llythyron yn cael eu storio mewn cwpwrdd wedi’i gloi hefyd.

Canlyniadau 
Gwers 1
Y wers gyntaf a arsylwyd fel rhan o’r prosiect ymchwil oedd gwers un o fy mhartneriaid ymchwil a oedd yn addysgu gwers Ffrangeg. Testun y wers oedd ‘Le Passé Composé’, sef amser y gorffennol. Blwyddyn wyth oedd y dosbarth dan sylw a phenodwyd tri disgybl ffocws ar gyfer y wers hon. Ymddangosodd y dasg hunanasesu yng nghanol y wers lle'r oedd hi’n ofynnol i’r disgyblion hunanasesu darn o waith ysgrifenedig a chyflawnwyd ganddynt yn y gwersi blaenorol ar amser gorffennol y ferf. Yn dilyn hyn roedd angen iddynt ddefnyddio’r wybodaeth a gasglwyd ganddynt yn y dasg er mwyn ei ddefnyddio wrth fynd ati i ddechrau ysgrifennu darn arall ar ddiwedd y wers.  Cafwyd cyfarwyddiadau clir er mwyn arwain y disgyblion i fynd ati i hunanasesu yn llwyddiannus. Wrth arsylwi nodwyd ar y daflen arsylwi (Taflen Arsylwi 1) bod y disgybl gallu uchel a gallu canolig wedi mynd ati’n syth i hunanasesu’n hyderus ond ymddangosodd y disgybl is y gallu’n ansicr wrth wneud hyn gan ddibynnu ar waith ffrind i ddylanwadu ei ymatebion. Roedd yr hunanasesu wedi’i gwblhau yn gyflym iawn gan y disgybl gallu uchel a gwelwyd ef yn troi o amgylch i gynorthwyo cyfoedion gan arddangos eu dealltwriaeth a hyder wrth wneud hyn. Yn groes i hyn gwelwyd y disgybl is y gallu yn colli canolbwyntio ac arddangos diffyg dealltwriaeth efallai wrth iddo ofyn i gyfoedion yn rheolaidd am gymorth ac yn cymryd pob cyfle i drafod materion amherthnasol wrth wneud hyn. Ar y cyfan roedd y disgybl canolig wedi ymddangos yn hyderus wrth hunanasesu yn ystod y dasg. Wrth fynd ati i ddefnyddio’r canlyniadau hunanasesu er mwyn gwella aeth y disgybl gallu uchel a chanolig ati’n syth i gwblhau’r dasg. Llwyddwyd i’w chyflawni yn hollol hyderus a heb gwestiynu gan y disgybl gallu uchel ond roedd angen ychydig o gymorth ar y disgybl canolig i wirio a oeddent ar y trywydd cywir. Fodd bynnag, nid oedd y disgybl is y gallu ar dasg o gwbl sydd efallai eto’n arddangos ei ddiffyg dealltwriaeth wrth gyflawni’r dasg neu ei ddiffyg dealltwriaeth fwy cyffredinol o fewn y pwnc efallai a fyddai’n gwneud yr hunanasesu’n anoddach. Yn sgil hyn, roedd canfyddiadau’r cyfweliad yn ddiddorol er mwyn gweld beth oedd atebion y disgyblion ynghylch yr hunanasesu.
Fel dangosir yn Atodiad A roedd gan y tri disgybl ffocws dealltwriaeth glir o hunanasesu ac yn cytuno ei fod yn rhoi’r cyfle i chi wella a dysgu o’ch camgymeriadau. Mae hyn felly yn dangos nad diffyg dealltwriaeth o wybod beth i wneud oedd yn peri trafferth i’r disgybl is y gallu yn ystod y dasg. Yn ystod y cyfweliad sylwyd bod agwedd y disgybl is y gallu yn fwy negyddol tuag at hunanasesu gan iddo fynegi bod adborth gan athro neu gan gyfoed yn fwy defnyddiol gan fod mwy o sail i’w sylwadau nhw. Wrth graffu ymhellach ar ymatebion y tri disgybl roedd hi’n amlwg bod y disgybl gallu uchel yn gallu gweld pwrpas a defnyddioldeb hunanasesu fel dull o asesu ar gyfer dysgu er mwyn datblygu wrth ddysgu. Fel y gwelir yn Atodiad A dywed y disgybl gallu uchel ei fod yn derbyn adborth cadarnhaol iawn wrth hunanasesu, yn benodol wrth ymdrin â gwaith ysgrifenedig, ac yn darparu cyfle parhaol i ddisgyblion i chwilio am bethau i wella eu gwaith. Wrth ganolbwyntio ar y disgybl canolig roedd hi’n amlwg bod y disgybl hwn yn gallu gweld manteision hunanasesu ac yn mwynhau’r cyfle i allu gwella gwaith eich hun yn sgil yr asesu. Daeth I’r amlwg nad oedd y disgybl hwn yn hoffi asesu cyfoed oherwydd y pwysau o gyfoed yn gweld eich atebion anghywir ac yn beirniadu. Daw I’r amlwg fodd bynnag yn Atodiad A bod yr holl ddisgyblion yn gytûn bod eu sgiliau hunanasesu wedi datblygu wrth ymarfer sy’n cefnogi’r hyn a ddywed gan Spiller (2012).
Darparwyd amryw o gyfleoedd fel rhan o Astudiaeth Gwers 1 I weld bod y disgyblion gallu uchel, a gallu canolig i raddau, yn cytuno bod hunanasesu yn ddull effeithiol er mwyn datblygu eu dysgu nhw gan ddarparu amryw o gyfleoedd iddynt wella eu gwaith yn annibynnol. Er hyn darganfuwyd nad oedd y disgybl is y gallu o’r un farn ac yn methu defnyddio ei ddealltwriaeth o hunanasesu mewn modd effeithiol er mwyn datblygu.

Gwers 2
Yr ail wers o dair fel rhan o’r prosiect ymchwil oedd y wers roeddwn i’n addysgu. Dosbarth blwyddyn saith gallu cymysg cafwyd yma mewn gwers Mathemateg gyda’r testun arwynebedd petryal. Penodwyd tri disgybl ffocws o allu cymysg gennyf i a’r athrawes dosbarth cyn y wers er mwyn cael gweld effaith y gallu amrywiol yma’n benodol ar eu hunanasesu nhw a’r effaith maen nhw’n teimlo mae hunanasesu yn cael ar eu datblygiad nhw. Y dasg hunanasesu fwyaf a gosodwyd yn ystod y wers oedd y gweithgaredd gyntaf ar ddechrau’r wers. Yn dilyn gwaith ar y testun onglau yn yr wythnosau a arweiniwyd at y wers hon, roeddent wedi derbyn gwaith cartref yn adolygu holl waith y pwnc. Y dasg oedd marcio’u gwaith cartref fel dosbarth ac yna hunanasesu gan ddefnyddio’r daflen a ddarparwyd er mwyn gwerthuso’u dealltwriaeth o waith onglau. Fel rhan o’r daflen roedd yn rhaid iddynt adnabod eu cryfderau a lle'r oedd llwyddiant wedi ymddangos yn ogystal ag adnabod y rhannau lle'r oedd angen datblygiad arnynt. Wrth drafod atebion y gwaith cartref ymddangosodd y disgybl is y gallu yn hyderus gan gynnig atebion i’r rhan fwyaf o’r cwestiynau - gan ddarparu ateb cywir pan ofynnwyd. Roedd y disgybl canolig yn codi llaw ambell dro gan hefyd ddarparu’r ateb cywir. Yn groes i hyn, nid oedd y disgybl gallu uchel yn codi llaw i ateb o gwbl yn ystod y dasg ond pan ofynnwyd am ymateb roedd yn gwbl hyderus wrth roi’r ateb cywir. Efallai bod y disgyblion o allu yn is yn defnyddio’r dasg fel cyfle i godi hyder lle'r oedd y disgybl gallu uchel yn teimlo bod hyn yn ddiangen i’w wneud. Ymddangosodd y dasg hunanasesu yn llwyddiannus ymhlith y disgyblion wrth iddynt oll lwyddo i ddilyn cyfarwyddiadau’n glir er mwyn cwblhau’r dasg. Wrth drafod y canlyniadau gyda fy mhartneriaid ymchwil roeddent yn cytuno bod yr holl ddisgyblion wedi mynd ati yn syth gyda’r daflen hunanasesu ac wedi ymddangos i’w chwblhau yn effeithiol hefyd er mwyn ei defnyddio er mwyn datblygu eu dysgu ymhellach. Dangosir hyn yn nhaflen Arsylwi 2. Roedd y disgybl gallu uchel yn hyderus ar bob adeg o’r dasg a heb yr angen i holi unrhyw gwestiynau wrth gwblhau. Roedd y disgybl canolig ac is y gallu wedi bwrw ati yn syth ond gofynnwyd ambell gwestiwn ganddynt er mwyn derbyn cysur eu bod ar y trywydd cywir.
Wrth holi’r disgyblion ymhellach yn y cyfweliad amlygwyd yn syth, fel y nodir yn Atodiad B bod y tri ohonynt yn hyderus wrth wybod beth oedd pwrpas ac ystyr hunanasesu. Roeddent i gyd yn teimlo bod hunanasesu yn effeithiol ar gyfer eu datblygiad ac yn eu galluogi nhw i weld eu camgymeriadau. Er hyn soniwyd gan y disgybl gallu uchel fod asesu cyfoedion yn gallu bod yn fwy defnyddiol gan fod cyfoedion yn gallu rhoi cymorth i’w gilydd wrth ddelio a gwallau a rhoi adborth ar hyn. Er hyn, roedd y disgyblion gallu canolig ac is y gallu yn anghytuno gan ddweud bod gwell ganddyn nhw hunanasesu oherwydd y gofid o gyfoedion yn gweld eich camgymeriadau a gwallau ac yn gallu beirniadu yn sgil hyn. Adborth athro oedd cynnig arall ganddyn nhw am ddull asesu a oedd yn fwy effeithiol efallai er mwyn rhoi adborth priodol. Nodwyd ganddynt hefyd yn ystod y cyfweliad Atodiad B efallai mai un o wendidau hunanasesu yw wrth gywiro os nad ydych yn deall ble rydych wedi mynd o’i le sydd weithiau yn lleihau ei effeithiolrwydd. Cefnogodd y tri hefyd bod eu sgiliau hunanasesu wedi datblygu yn sylweddol gydag ymarfer ac arweiniad wrth athrawon.
Felly, yn wahanol i ganfyddiadau Astudiaeth gwers 1 roedd y disgybl gallu uchel yma’n teimlo bod dulliau arall o asesu megis asesu cyfoedion yn fwy defnyddiol ar gyfer eich datblygiad addysgol tra bod y disgyblion gallu canolig ac is y gallu yn cytuno bod hunanasesu yn ychwanegol i adborth gan athro'r dulliau mwyaf effeithiol ar gyfer datblygiad addysgol unigolion.

Gwers 3
Y wers olaf fel rhan o’r prosiect ymchwil oedd gwers gan fy mhartner ymchwil arall, roedd hi’n addysgu gwers Hanes i ddosbarth gallu cymysg ym mlwyddyn 9. Testun y wers oedd beirniadu dulliau’r heddlu o geisio dal Jac y Llarpiwr er mwyn gweld manteision ac anfanteision pob dull. Y dasg hunanasesu yn ystod y wers oedd mynd ati i hunanasesu’r darn ysgrifennu a ysgrifennwyd ganddynt ar y dulliau yma er mwyn gweld y rhannu llwyddiannus yn y darn yn ogystal â chynnig syniadau ychwanegol byddent yn gallu ychwanegu. Wrth arsylwi’r wers hon roedd hi’n amlwg yn syth, fel y nodir yn Nhaflen Arsylwi 3, bod y disgyblion yn hyderus iawn gyda’r dasg hunanasesu wrth iddynt fynd ati’n syth ar ôl derbyn cyfarwyddiadau i’w gwblhau. Nid oedd angen eglurhad ychwanegol gan neb ynghylch sut i fynd ati i’w chwblhau. Yn ystod y dasg hunanasesu ymddangosodd y disgybl is y gallu ychydig yn ansicr ar adegau ond fe aeth ati yn annibynnol i gwblhau’r dasg gan lwyddo heb unrhyw ymyrraeth gan fy mhartner ymchwil. Er hyn anodd oedd gwybod wrth arsylwi yn ddi-gyfranogol a oedd wedi cwblhau’r dasg yn effeithiol ai peidio. Nodwyd hefyd ar y daflen arsylwi ei fod eisiau cysur yn gyson gan ddangos ei hyder isel ac efallai ei ansicrwydd mewnol wrth ymdrin gyda’r dasg. Trwy gydol y dasg hunanasesu roedd hi’n amlwg gweld bod y disgybl gallu uchel yn hollol hyderus ac yn gwybod beth yn union oedd yn ofynnol o’r dasg gan fynd ati’n syth i gwblhau’r dasg. Yn wahanol i hyn gwelwyd agwedd wahanol gyda’r disgybl canolig wrth iddo ddangos diffyg canolbwyntio a diddordeb wrth ymdrin â’r dasg. Roedd hefyd yn ddibynnol iawn ar waith gyfoedion gan ddefnyddio’u gwaith nhw am syniadau yn rheolaidd drwy’r dasg ac yn ymddangos i beidio â chyflawni llawer. Er hyn, sylwyd arno’n dynodi ei fod wedi gorffen y dasg ac yn hollol hapus gyda’i ganfyddiadau.
Fel dangosir Atodiad C roedd yr holl ddisgyblion ffocws yn gytûn bod hunanasesu a’i ddefnydd yn effeithiol iawn er mwyn datblygu’n addysgol yn y gwersi gan hefyd ymddangos yn fwy effeithiol yn eu barn nhw na dulliau asesu arall. Fel y sonnir yn yr atodiad roeddent yn teimlo bod hunanasesu yn cael effaith llawer yn fwy positif arnyn nhw na dulliau asesu arall megis asesu cyfoed gan ei fod yn aros yn eich meddwl ac yn cael mwy o effaith arnoch chi i gofio os ydych yn darganfod ac yn cywiro’r camgymeriad eich hunain yn hytrach na derbyn yr adborth yn ôl. Er hyn, crybwyllwyd gan y disgyblion yn y cyfweliad bod adborth athrawon yn ddefnyddiol iawn iddynt hefyd gan eu bod yn cyfarwyddo nhw pa drywydd i’w ddilyn wrth geisio gwella a datblygu. Diddorol oedd clywed hefyd yn y cyfweliad, fel y nodir yn Atodiad C, bod y disgyblion yn teimlo nad oeddent yn derbyn cymaint o gyfle i hunanasesu ag y maent yn derbyn i asesu cyfoed yn y gwersi ac felly byddent yn hoffi’r cyfle i ddangos eu datblygiad yn fwy trwy ei hymarfer yn fwy rheolaidd.
Wrth ystyried yr astudiaeth gwers hon felly, roedd y disgybl gallu uchel yn amlwg yn hyderus iawn ac yn llwyr ddeall beth oedd buddion hunanasesu a sut i’w defnyddio er mwyn datblygu’n effeithiol. Roedd y disgybl gallu canolig yn ymddangos fel eu bod hefyd yn deall hunanasesu ac yn sôn yn y cyfweliad am ba mor ddefnyddiol oedd hunanasesu i ddatblygu yn addysgol ond er hyn ni welwyd tystiolaeth o hyn yn ystod y wers wrth iddo beidio â defnyddio’r dasg fel cyfle i wella eu gwaith blaenorol. Roedd y disgybl is y gallu yn cytuno gyda’r uchod ynghylch hunanasesu ond gwelwyd angen am fwy o gysur yma er mwyn iddo fod yn hyderus gyda’u waith a syniadau.

Canfyddiadau
Wrth ystyried yr hyn a ddarganfuwyd yn ystod y broses o dair astudiaeth gwers roedd rhai o’r canfyddiadau yn ddisgwyliedig ond codwyd ambell bwynt diddorol ac annisgwyl hefyd. Fel y gwelwyd yn gryf yn yr ymchwil blaenorol (Spiller, 2012), roedd yr holl wybodaeth a gasglwyd yn ystod y broses astudiaeth gwers yn cytuno bod ymarfer ac arweiniad yn holl bwysig i’r disgyblion er mwyn iddynt allu defnyddio hunanasesu ar gyfer eu datblygiad. Rhywbeth diddorol a ganfuwyd yn ystod y gweithgarwch ymchwil oedd bod rhai o’r disgyblion ffocws gallu uchel yn cefnogi’n gryf yr ymchwil gan Department for schools and families (2007) bod hunanasesu yn rhoi amryw o gyfleoedd iddynt ddatblygu eu dealltwriaeth a sgiliau adfyfyriol hefyd wrth ymwneud â’u gwaith tra bod eraill yn anghytuno gan ddweud eu bod yn teimlo bod asesu cyfoedion er enghraifft yn fwy effeithiol wrth i’r adborth ymddangos yn fwy beirniadol wrth gyfoedion. Yn debyg i hyn cefnogwyd yr ymchwil gan Dunne et al (2007) gan ddau allan o’r tri disgybl is y gallu wrth iddynt gytuno bod hunanasesu yn effeithiol iawn iddynt oherwydd nad oes angen iddynt fod yn ofidus am rywun arall yn gweld eu canlyniadau er efallai bod rhai ohonynt wedi wynebu mwy o anhawster wrth gwblhau’r tasgau hunanasesu. Fodd bynnag, anghytunodd un o’r disgyblion ffocws is y gallu a chanolig gyda’r ymchwil hwn gan ddweud nad oedd hunanasesu mor effeithiol â hynny ar gyfer eu datblygiad nhw efallai gan nad oeddent yn teimlo’n ddigon hyderus i fod yn feirniadol a gweithredol er mwyn gwella eu gwaith. Er hyn, roedd hi’n hawdd gweld bod y rhan fwyaf o ddisgyblion a wnaeth ymgymryd â’r ymchwil yn cefnogi’r llenyddiaeth hynny sydd yn dweud bod hunanasesu yn gallu cael effaith cadarnhaol iawn ar eu datblygiad addysgol. Cafwyd aelodau o bob categori gallu a bob grwp oedran yn cefnogi effeithiolrwydd hunanasesu gan ddangos ei fod yn boblogaidd ymysg disgyblion fel dull er mwyn cynorthwyo nhw i ddatblygu’n addysgol. Ond bwysig nodi efallai bod rhai yn defnyddio’r hunanasesu hwn mewn ffyrdd mwy effeithiol er mwyn datblygu ymhellach fel y dywed gan Brown a Harris (2018).
Wrth ystyried y canfyddiadau yma mae’n amlwg bod angen sicrhau cyfleoedd amrywiol i ddisgyblion yn fy nosbarthiadau er mwyn datblygu eu sgiliau hunanasesu. Er mwyn iddynt allu manteisio’n llawn ar fuddion y dull hwn o asesu mae angen darparu tasgau hunanasesu’n rheolaidd fel eu bod yn gallu datblygu eu sgiliau beirniadol ac adfyfyriol er mwyn cael y mwyaf allan o’r canlyniadau wrth symud ymlaen er mwyn gwella.

Casgliad
Yn dilyn y gwersi ymchwil a chyflawnwyd gennyf fi a fy mhartneriaid ymchwil, teimlaf wrth adfyfyrio bod y dull o gasglu data wedi bod yn ddibynadwy iawn wrth gasglu’r wybodaeth angenrheidiol ar gyfer y prosiect. Llwyddodd y taflenni arsylwi ddarparu cyfleoedd amrywiol i ni allu arsylwi'r hyn a ddigwyddodd yn y wers heb fod yn gyfyngedig i amseroedd a chwestiynau gan nodi yn rhydd ein sylwadau ni. Llwyddodd y cyfweliadau lled-strwythuredig i ni allu gadael y disgyblion i fynd ar eu trywydd nhw o ran eu hadborth a sylwadau. Er hyn, roedd yr holl ddisgyblion yn ymddangos yn eithaf nerfus yn ystod y cyfweliad ac felly roeddent yn dueddol o gadw at y cwestiynau yn hytrach nag ychwanegu eu pwyntiau personol nhw ac felly efallai fod y cyfweliad wedi ymddangos yn fwy strwythuredig o achos hynny.  
Fe wnaeth model adfyfyrio Gibbs fy ngalluogi i fyfyrio ar y wers yn effeithiol Yn ogystal â hyn roedd hi’n bwysig sicrhau bod yr adfyfyrio’n cael ei wneud yn niwtral er mwyn osgoi unrhyw duedd wrth eisiau i bethau gweithio mewn ffordd benodol.
Er mwyn gallu casglu mwy o ddata a gwybodaeth bellach efallai byddai angen archwilio i fwy o ddosbarthiadau a mwy o ddisgyblion ffocws er mwyn gallu cymharu fwy o ganfyddiadau i gasglu’r data gorau posib. Yn ychwanegol i hyn, yn ystod y broses yma o astudiaeth gwers dim ond un wers gan bob un ohonom oedd yn cael eu harsylwi ac un cyfweliad. Er mwyn gallu ymchwilio’n fanylach i agweddau’r disgyblion tuag at hunanasesu a sut roeddent yn ymdopi gyda’r tasgau byddai wedi bod yn ddefnyddiol i allu arsylwi mwy o wersi ac efallai cyfweld â’r disgyblion mwy nag unwaith er mwyn gallu derbyn mwy o adborth a gwybodaeth.  
Mae’n anodd hefyd gweld tystiolaeth bendant o effaith yr hunanasesu hwn ar ddatblygiad y disgyblion gan ei fod yn rhywbeth hirdymor a byddai angen tracio datblygiad y disgyblion wrth hunanasesu dros gyfnod o amser er mwyn gallu profi’r datblygiad yn llawn.
Wrth graffu ar yr holl ganlyniadau nid oedd modd cyffredinoli’r canlyniadau ar gyfer unrhyw gategori gallu neu oedran gan fod ymatebion gwahanol sy’n gwrth-ddweud ei gilydd ymhob un. Roedd rhai o’r disgyblion is y gallu yn hoff iawn o hunanasesu ac yn teimlo ei fod llawer yn fwy effeithiol ar gyfer eu datblygiad na dulliau eraill tra bod disgyblion eraill is y gallu yn anghytuno ac yn teimlo eu bod heb y cyfarpar cywir i allu hunanasesu yn effeithiol. Felly, roedd hi’n anodd cyffredinoli’r canlyniadau o ganlyniad i hyn.
Yn fy mhrofiad nesaf byddaf yn sicr yn defnyddio’r wybodaeth hwn wrth baratoi fy ngwersi a darparu tasgau asesu i’r disgyblion gan hefyd barhau i ymchwilio wrth wneud hyn. Byddaf yn ceisio sylwi ar agweddau a datblygiadau fy nosbarthiadau ynghylch hunanasesu ar draws gyfnod o amser er mwyn gweld a oes tystiolaeth bellach yn ymddangos o ran cyfraniad hunanasesu yn eu datblygiad addysgol nhw.

Argymhellion
Felly, wrth adfyfyrio ar yr holl ymchwil sydd wedi ei gyflawni gennyf rwy’n sicr y byddaf yn defnyddio hunanasesu llawer yn fwy aml yn fy ngwersi yn ystod fy mhrofiad addysgu proffesiynol nesaf a thu hwnt. Mae’n amlwg bod disgyblion yn hoff iawn o’r dull yma o asesu o flwyddyn 7 hyd at flwyddyn 9 a chynrychiolwyr o bob gallu hefyd yn gweld buddion y dull. O ganlyniad i hyn, teimlaf y gallaf ddefnyddio’r dull hwn o asesu yn fwy aml ac o fewn fy holl ddosbarthiadau boed yn allu cymysg neu wedi’i setio. Teimlaf hefyd yn dilyn yr ymchwil y byddai disgyblion o’r setiau uchel ac is yn buddio o’r hunanasesu a hefyd yn gallu ei ddefnyddio wrth iddynt gymryd cyfrifoldeb dros eu dysgu nhw hefyd. Wrth ddatblygu bydd hyn yn sicrhau fy mod i’n defnyddio ystod mwy o ddulliau asesu ar gyfer dysgu er mwyn ceisio rhoi’r cyfleoedd gorau posib i fy nisgyblion ddatblygu yn ogystal â sicrhau fy mod i’n ateb anghenion yr holl ddysgwyr gan ddarparu amryw o strategaethau asesu sy’n addas ar gyfer yr holl ddisgyblion.

